A gépjárművek töltőállomásokon történő üzemanyag-feltöltésekor kibocsátott benzingőz II. fázisú visszanyeréséről szóló, 2009. október 21-i 2009/126/EK európai parlamenti és tanácsi irányelv (a továbbiakban: 2009/126/EK irányelv) II. fázisú benzingőz-visszanyerő rendszer felszerelését írja elő azokra az üzemanyagtöltő állomásokra, amelyek éves benzin forgalma elér egy meghatározott értéket. Az utóbbi rendszerek a gépjárművek tankolása során az üzemanyag-tartályból kiszorított benzingőzöket egy gőzvezeték rendszeren keresztül visszajuttatják a tárolótartályba vagy a kútoszlopba.

A 2009/126/EK irányelvet 2011-ben a benzin tárolásából, elosztásából és töltőállomáson a gépjármű feltöltéséből származó illékony szerves vegyület (VOC) csökkentéséről szóló 118/2011. (XII. 15.) VM rendelet ültette át a hazai szabályozásba.

A Bizottság 2014-ben alkotta meg a gépjárművek töltőállomásokon történő üzemanyag-feltöltésekor kibocsátott benzingőz II. fázisú visszanyeréséről szóló 2009/126/EK irányelvnek a műszaki fejlődéshez való hozzáigazítása céljából történő módosításáról szóló, 2014. október 21-i 2014/99/EU bizottsági irányelvet (a továbbiakban: 2014/99/EU bizottsági irányelv). A jogszabály kötelezően alkalmazandó mérési módszert vezet be az üzemanyagtöltő állomások II. fázisú benzingőz visszanyerő rendszerének (pisztolygáz visszavezető rendszer) hatékonyságára vonatkozó mérésekre. A tervezet a 2014/99/EU bizottsági irányelv átültetését szolgálja.